Pretoria FM skaaf aan nuwe Afrikaanse-musiek toekenningsgeleentheid | Afrikaanse Musieknuus
18 April 2019 18 April 2019 Digitaal
Die Afrikaanse gemeenskapstasie, Pretoria FM, sê dat hul werk daarvan maak om 'n nuwe Afrikaanse-musiek toekenningsgeleentheid van stapel te stuur.
Die uitvoerende Hoof van Pretoria FM, Mnr Hennie Koortzen het in 'n verklaring verduidelik dat dié radiostasie groot waardering vir die werk van alle Afrikaanse liedjieskrywers en sangers, wat deurgaans werk van hoë gehalte lewer en wil verseker dat hulle die nodige erkenning in die musiekbedryf ontvang.
"Ons is verder van mening dat sulke toekennings in alle opsigte deursigtig en geloofwaardig moet wees en dat die gehalte van musiek en lirieke die enigste kriteria moet wees waarop beoordeling moet geskied," het hy bygevoeg.
Pretoria FM kondig dus met trots aan dat die stasie se bestuur besluit het om 'n splinternuwe glansgeleentheid te skep waartydens Afrikaanse musiek en kunstenaars van gehalte, beloon kan word vir die bydrae wat hulle tot musiek en die kunste in sy geheel lewer.
Die nuwe toekenningsgeleentheid beloof om 'n skouspel van hoogstaande gehalte te wees en sal tydens die tweede helfte van die jaar in Pretoria in samewerking met belangrike rolspelers in die bedryf aangebied word.